巴黎聖日耳門提前封王 麥巴比爭3冠告別
2024年04月29日 09:00
東網電視
更多新聞短片
PSG第12次奪法甲冠軍。
巴黎聖日耳門(PSG)提前鎖定法甲冠軍!雖然PSG喺前一日聯賽失分,不過第2位嘅摩納哥周一(29日)凌晨作客2比3不敵里昂,喺只剩3輪聯賽下,領先12分嘅PSG得以宣告封王,亦係球會史上第12次法甲冠軍,為周中歐聯4強對多蒙特注下強心針。
摩納哥要贏里昂,先可以保住「數字上」奪冠希望,佢哋有賓耶達梅開二度,但里昂憑小將科芬拿「絕殺」反勝3比2,帶挈PSG提前3輪奪冠。近12季第10次奪冠後,PSG班主艾卡理化表示:「恭喜所有球員、安歷基同佢嘅團隊,由球季第1日我哋已團結一致,我好珍惜呢個時刻,而且會繼續努力,一場一場咁踢好,去到球季最後一刻。」
PSG最大捧盃功臣仍然係麥巴比,今季聯賽交出26個入波同7次助攻,盛傳佢將喺夏天轉投皇家馬德里,不過佢依家仍有機會為PSG實現「3冠王」作告別禮。PSG已殺入法足盃決賽(對里昂),喺歐聯4強亦會同多蒙特爭逐決賽資格,首奪歐聯冠軍仍然係PSG嘅最大目標。